**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ ТӨСВИЙН ЗАРЛАГЫН ХЯНАЛТЫН ДЭД ХОРООНЫ 04 ДҮГЭЭР САРЫН 27-НЫ ӨДӨР /ЛХАГВА ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл:  | 1-3 |
| 2 | Хуралдааны дэлгэрэнгүй тэмдэглэл | 4-15 |
|  | 1.Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай, Ирээдүйн өв сангийн 2022 оны төсвийн тухай хуульд өөрчлөлт оруулах тухай хуулийн төслүүд /Засгийн газар 2022.04.20-ны өдөр өргөн мэдүүлсэн, хоёр дахь хэлэлцүүлэг, санал, дүгнэлтээ Төсвийн байнгын хороонд хүргүүлнэ/2.Улсын Их Хурлын тогтоолын төсөл /саналаа Төсвийн байнгын хороонд танилцуулна/  | 4-1010-15 |

***Монгол Улсын Их Хурлын 2022 оны хаврын ээлжит чуулганы***

***Төсвийн зарлагын хяналтын дэд хорооны 04 дүгээр сарын 27-ны***

***өдөр /Лхагва гараг/-ийн хуралдааны товч тэмдэглэл***

Төсвийн зарлагын хяналтын дэд хорооны дарга Б.Пүрэвдорж ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 8 гишүүнээс 6 гишүүн хүрэлцэн ирж, 75.0 хувийн ирцтэйгээр хуралдаан 11 цаг 16 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Г.Амартүвшин;*

*Тасалсан: Ц.Анандбазар.*

***Нэг.Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай, Ирээдүйн өв сангийн 2022 оны төсвийн тухай хуульд өөрчлөлт оруулах тухай хуулийн төслүүд*** */Засгийн газар 2022.04.20-ны өдөр өргөн мэдүүлсэн,* ***хоёр дахь хэлэлцүүлэг****, санал, дүгнэлтээ Төсвийн байнгын хороонд хүргүүлнэ/*

Хэлэлцэж буй асуудалтай холбогдуулан Хөдөлмөр, нийгмийн хамгааллын сайд А.Ариунзаяа, Сангийн дэд сайд С.Мөнгөнчимэг, Сангийн яамны Төрийн нарийн бичгийн дарга Ж.Ганбат, мөн яамны Төсвийн бодлого, төлөвлөлтийн газрын дарга М.Санжаадорж, Татварын бодлогын газрын дарга Б.Тэлмүүн, Хууль, эрх зүйн газрын дарга З.Энхболд, Санхүү, төсвийн судалгааны газрын дарга Г.Золбоо, Хөгжлийн санхүүжилт, хөрөнгө оруулалтын газрын дарга Ч.Чимидсүрэн, Өрийн удирдлагын хэлтсийн дарга Б.Одонтуяа, Төсвийн хөрөнгө оруулалтын хэлтсийн дарга Ж.Дэлгэржаргал, Эдийн засаг, хөгжлийн яамны Төрийн нарийн бичгийн дарга Х.Батжаргал, мөн яамны Макро эдийн засгийн бодлогын газрын дарга Л.Энх-Амгалан, Хөрөнгө оруулалтын бодлогын газрын дарга Б.Анар, Монгол Улсын Ерөнхий аудиторын орлогч Я.Сарансүх, Үндэсний аудитын газрын Аудитын нэгдүгээр газрын захирал, тэргүүлэх аудитор Ц.Энхжавхлан, мөн газрын Аудитын хоёрдугаар газрын захирал, тэргүүлэх аудитор Ц.Наранчимэг нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн дарга Ц.Батбаатар, мөн хэлтсийн Төсвийн байнгын хороо хариуцсан референт Г.Нарантуяа, Хяналт шалгалт, үнэлгээний газрын Төсвийн хяналт, шинжилгээний хэлтсийн даргын албан үүргийг түр орлон гүйцэтгэгч Д.Эрдэнэсамбуу, зөвлөх М.Солонго, референт Д.Гэрэлт-Од, С.Төрмөнх нар байлцав.

Төсвийн төслийн танилцуулгыг Хөдөлмөр, нийгмийн хамгааллын сайд А.Ариунзаяа танилцуулав.

Төсвийн төсөлтэй холбогдуулан Улсын Их Хурлын гишүүн Ж.Батсуурь, Б.Пүрэвдорж нарын тавьсан асуултад Сангийн яамны Төрийн нарийн бичгийн дарга Ж.Ганбат, мөн яамны Татварын бодлогын газрын дарга Б.Тэлмүүн, Өрийн удирдлагын хэлтсийн дарга Б.Одонтуяа нар хариулж, тайлбар хийв.

Төслийн талаар Улсын Их Хурлын гишүүн Б.Пүрэвдорж үг хэлэв.

Дэд хорооноос гарах санал, дүгнэлтийг Улсын Их Хурлын гишүүн Б.Пүрэвдорж Төсвийн байнгын хорооны хуралдаанд танилцуулахаар тогтов.

*Уг асуудлыг 11 цаг 38 минутад хэлэлцэж дуусав.*

***Хоёр.Улсын Их Хурлын тогтоолын төсөл*** */саналаа Төсвийн байнгын хороонд танилцуулна/*

Хэлэлцэж буй асуудалтай холбогдуулан Хөдөлмөр, нийгмийн хамгааллын сайд А.Ариунзаяа, Сангийн дэд сайд С.Мөнгөнчимэг, Сангийн яамны Төрийн нарийн бичгийн дарга Ж.Ганбат, мөн яамны Төсвийн бодлого, төлөвлөлтийн газрын дарга М.Санжаадорж, Татварын бодлогын газрын дарга Б.Тэлмүүн, Хууль, эрх зүйн газрын дарга З.Энхболд, Санхүү, төсвийн судалгааны газрын дарга Г.Золбоо, Хөгжлийн санхүүжилт, хөрөнгө оруулалтын газрын дарга Ч.Чимидсүрэн, Өрийн удирдлагын хэлтсийн дарга Б.Одонтуяа, Төсвийн хөрөнгө оруулалтын хэлтсийн дарга Ж.Дэлгэржаргал, Эдийн засаг, хөгжлийн яамны Төрийн нарийн бичгийн дарга Х.Батжаргал, мөн яамны Макро эдийн засгийн бодлогын газрын дарга Л.Энх-Амгалан, Хөрөнгө оруулалтын бодлогын газрын дарга Б.Анар, Монгол Улсын Ерөнхий аудиторын орлогч Я.Сарансүх, Үндэсний аудитын газрын Аудитын нэгдүгээр газрын захирал, тэргүүлэх аудитор Ц.Энхжавхлан, мөн газрын Аудитын хоёрдугаар газрын захирал, тэргүүлэх аудитор Ц.Наранчимэг нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн дарга Ц.Батбаатар, мөн хэлтсийн Төсвийн байнгын хороо хариуцсан референт Г.Нарантуяа, Хяналт шалгалт, үнэлгээний газрын Төсвийн хяналт, шинжилгээний хэлтсийн даргын албан үүргийг түр орлон гүйцэтгэгч Д.Эрдэнэсамбуу, зөвлөх М.Солонго, референт Д.Гэрэлт-Од, С.Төрмөнх нар байлцав.

Дэд хорооны дарга Б.Пүрэвдорж тогтоолын төслийг уншиж танилцуулав.

Төсөлтэй холбогдуулан Улсын Их Хурлын гишүүн Х.Булгантуяа, Б.Пүрэвдорж нарын тавьсан асуултад Хөдөлмөр, нийгмийн хамгааллын сайд А.Ариунзаяа, Сангийн яамны Төрийн нарийн бичгийн дарга Ж.Ганбат, мөн яамны Төсвийн бодлого, төлөвлөлтийн газрын дарга М.Санжаадорж нар хариулж, тайлбар хийв.

Төслийн талаар Улсын Их Хурлын гишүүн Ж.Батжаргал, С.Ганбаатар нар үг хэлэв.

Улсын Их Хурлын гишүүн Б.Пүрэвдорж Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу санал хураалтыг гар өргөж явуулах горимын санал гаргав.

**Б.Пүрэвдорж:** Төсвийн тодотголтой холбогдуулан Улсын Их Хурлын тогтоол гаргах тухай асуудлыг Төсвийн байнгын хороонд танилцуулъя гэсэн саналыг дэмжье гэсэн санал хураалт явуулъя.

Зөвшөөрсөн: 5

Татгалзсан: 1

Бүгд: 6

83.3 хувийн саналаар дэмжигдлээ.

Тогтоолын төслийг Дэд хорооноос гарах санал, дүгнэлтийн хамт Төсвийн байнгын хороонд танилцуулахаар тогтов.

Дэд хорооноос гарах санал, дүгнэлтийг Улсын Их Хурлын гишүүн Б.Пүрэвдорж Төсвийн байнгын хорооны хуралдаанд танилцуулахаар тогтов.

*Уг асуудлыг 12 цаг 04 минутад хэлэлцэж дуусав.*

Дэд хорооны хуралдаанаар 2 асуудал хэлэлцэв.

*Хуралдаан 48 минут үргэлжилж, 8 гишүүнээс 6 гишүүн хүрэлцэн ирж, 75.0 хувийн ирцтэйгээр 12 цаг 04 минутад өндөрлөв.*

 **Тэмдэглэлтэй танилцсан:**

ТӨСВИЙН ЗАРЛАГЫН ХЯНАЛТЫН

 ДЭД ХОРООНЫ ДАРГА Б.ПҮРЭВДОРЖ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ ТӨСВИЙН ЗАРЛАГЫН ХЯНАЛТЫН ДЭД ХОРООНЫ 04 ДҮГЭЭР САРЫН 27-НЫ ӨДӨР /ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Б.Пүрэвдорж:** Төсвийн зарлагын хяналтын дэд хорооны гишүүдийнхээ энэ өдрийн амар амгаланг айлтгая. Төсвийн зарлагын хяналтын дэд хорооны гишүүдийн олонх хүрэлцэж ирж ирц 75 хувьтай байгаа тул Төсвийн зарлагын хяналтын дэд хорооны 2022 оны 4 сарын 27-ны өдрийн хуралдаан нээснийг мэдэгдье.

Өнөөдрийн хуралд Амартүвшин гишүүн чөлөөтэй, Анандбазар гишүүн тасалсан, Жигжидийн Батжаргал гишүүн 14 дүгээр тойрог ирсэн, 12 дугаар тойрог Жамбын Батсуурь ирсэн байна, 23 дугаар тойргийн Хүрэлбаатарын Булгантай ирсэн байна, 20 дугаар тойргийн Сайнхүүгийн Ганбаатар ирсэн байна, 1 дүгээр тойргийн Ганзоригийн Тэмүүлэн ирсэн байна.

Хуралдааны ирц бүрдсэн тул хэлэлцэх асуудлыг танилцуулъя. Хэлэлцэх асуудал нэг байгаа.

**Нэг.Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай, Ирээдүйн өв сангийн 2022 оны төсвийн тухай хуульд өөрчлөлт оруулах тухай хуулийн төслүүд. Засгийн газар 2022 оны 4 сарын 20-ны өдөр өргөн мэдүүлсэн, хоёр дахь хэлэлцүүлэг.**

Бид бүхэн энэ хэлэлцсэн хэлэлцүүлгийнхээ санал, дүгнэлтийг Төсвийн байнгын хороонд хүргүүлнэ. Хэлэлцэх асуудалтай холбоотой саналтай гишүүд байна уу? Алга байна.

Хэлэлцэх асуудалдаа оръё.

Монгол Улсын 2022 оны төсвийн тодотголын төслийн талаарх танилцуулгыг Хөдөлмөр, нийгмийн хамгааллын сайд Аюушийн Ариунзаяа танилцуулна.

**А.Ариунзаяа:** Байнгын хорооны дарга, эрхэм гишүүд ээ,

Дэлхий нийтийг хамарсан коронавируст халдварт цар тахлын тархалт 2022 он гарснаар эргэн идэвхжиж, үүнтэй зэрэгцэн Оросын Холбооны Улс, Украин Улсын хооронд нөхцөл байдал хүндэрсэн нь Монгол Улсад эдийн засгийн өсөлт болон инфляцын түвшинд дарамт үзүүлж эхэлсэн. Улмаар 2022 оны төсвийн орлого төлөвлөсөн хэмжээнд хүрэхгүй байх эрсдэл үүссэнээс гадна төсвийн зарлагыг дахин хуваарилж зайлшгүй шаардлагатай зарим арга хэмжээг хэрэгжүүлэх шаардлага үүсээд байна. Иймээс Монгол Улсын Засгийн газар уг асуудлыг нэн яаралтай хэлэлцэж, дотоод нөөц бололцоогоо дайчлан төсвийн бүх шатны байгууллага, төрийн өмчит болон төрийн өмчийн оролцоотой хуулийн этгээдэд төрийн хэмнэлтийн арга хэмжээ хэрэгжүүлэхээр төлөвлөсөн.

Үүсээд буй нөхцөл байдалтай холбогдуулан Монгол Улсын Засгийн газраас хүнсний хомстол, үнийн өсөлтөөс сэргийлэх, иргэний орлого, ажлын байрыг хамгаалах зэрэг нийгмийн тулгамдсан асуудлуудыг үе шаттай шийдвэрлэхээр төсвийн тогтоолын төсөлд тусгалаа.

Үүнд цэцэрлэгийн хүртээмжийг нэмэгдүүлэх, хувийн цэцэрлэгт олгох хувьсах зардлын хэмжээг нэмэгдүүлэх зэрэг арга хэмжээг хэрэгжүүлснээр цэцэрлэгт сугалаагаар элсдэг явдлыг зогсооно. 1 сая болон түүнээс доош хөдөлмөрийн хөлс, түүнтэй адилтгах орлоготой даатгуулагчдад бодит дэмжлэг үзүүлэх үүднээс 2022 оны 5-12 дугаар сард нийгмийн даатгалын шимтгэлээ өөрөө хариуцан төлсөн даатгуулагчийн шимтгэлийн 50 хувийг буцаан олгох эрх зүйн зохицуулалтыг бий болгоно. Дотоодын хүнсний үйлдвэрлэлийг дэмжих хөнгөлөлттэй зээл олгож, импортын гол нэрийн хүнсний бүтээгдэхүүн, цагаан будаа, элсэн чихэр, ургамлын тосыг 2022 он дуустал хугацаанд импортын гаалийн албан татвараас чөлөөлнө. Төрийн өмчит аж ахуйн нэгжүүдийн үр ашиг, засаглалыг сайжруулж, олон нийтийн шууд хяналтад оруулах төрийн өмчит компанийн бүтцийн өөрчлөлтийн шинэчлэлийг эхлүүлнэ.

Улаанбаатар хотын төвлөрлийг сааруулах, хөдөө орон нутагт тогтвор суурьшилтай амьдарч, бизнес эрхлэх таатай нөхцөлийг үе шаттай бүрдүүлнэ.

Байнгын хорооны дарга, эрхэм гишүүд ээ,

Төсвийн зохицуулалттай уялдуулан Монгол Улсын Засгийн газраас боловсруулж, Улсын Их Хуралд өргөн мэдүүлсэн Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай, Ирээдүйн өв сангийн 2022 оны төсвийн тухай хуульд өөрчлөлт оруулах тухай хуулийн төслүүдийг хэлэлцэн шийдвэрлэж өгөхийг хүсье. Баярлалаа.

**Б.Пүрэвдорж:** Дэд хорооны хуралдаанд оролцох ажлын хэсгийг танилцуулъя. Сангийн яамнаас Санжаагийн Мөнгөнчимэг Сангийн дэд сайд, Жигжидийн Ганбат Сангийн яамны Төрийн нарийн бичгийн дарга, Мижиддоржийн Санжаадорж Сангийн яамны Төсвийн бодлого, төлөвлөлтийн газрын дарга, Бямбарагчаагийн Тэлмүүн Сангийн яамны Татварын бодлогын газрын дарга Зоригтбаатарын Энхболд Сангийн яамны Хууль, эрх зүйн газрын дарга, Ганболдын Золбоо Сангийн яамны Санхүү төсвийн судалгааны газрын дарга, Чойгүнсэнгийн Чимэдсүрэн Сангийн яамны Хөгжлийн санхүүжилт, хөрөнгө оруулалтын газрын дарга, Байгалмаагийн Одонтуяа Сангийн яамны Өрийн удирдлагын хэлтсийн дарга, Солонгын Тулга Санхүүгийн хөрөнгийн удирдлагын хэлтсийн дарга, Жамъяншаравын Дэлгэржаргал Сангийн яамны Төсвийн хөрөнгө оруулалтын хэлтсийн дарга, Үндэсний аудитын газраас Ядамсүрэнгийн Сарансүх Монгол Улсын аудиторын орлогч, Цэенгийн Энхжавхлан аудитын нэгдүгээр газрын захирал, тэргүүлэх аудитор, Цэвэгсүрэнгийн Наранчимэг аудитын хоёрдугаар газрын захирал, тэргүүлэх аудитор, Дэлгэрийн Энхболд аудитын гуравдугаар газрын захирал, тэргүүлэх аудитор, Ядамын Самбууням аудитын дөрөвдүгээр газрын захирал, тэргүүлэх аудитор.

Хууль санаачлагчаас асуух асуулттай гишүүн байна уу? Батсуурь гишүүн асуулт асууна.

**Ж.Батсуурь:** Бүгдэд нь өглөөний мэнд. Төсвийн тодотгол хийгдэж байна. Тэгэхээр төсвийн тодотгол хийгдэхэд орон нутагт бол энэ тодотголоос ингээд бодит үр дүн харагдахгүй байна л даа. Учир юу вэ гэхээр аж ахуйн нэгжийн орлогын албан татварын 40 хувийг орон нутагт хуваарилчихсан. Энэ агуулгаараа бол энэ тодотголд орохгүй байгаа юм. Гэтэл жишээлэх юм бол одоо 7 тэрбум төгрөг орно гээд аж ахуйн нэгжийн орлогын л авдаг. Орон нутагт орлого талд нь. Тэгээд энэ тодотгохүй байгаа мөртлөө одоогийн байдлаар 7 тэрбум төгрөгөөс ерөөсөө бараг ороогүй шахам. Тэгэхээр энд тодотгоод байдаг орон нутагт бол жишээлэхэд нэг л аймаг дээр ийм нөхцөл байдлууд үүсэж байна шүү дээ. Тэгэхээр энийг ер нь цааш нь ахиж тодотгох юм уу? Ийм нөхцөл байдлыг ер нь яаж даван туулах юм бэ гэсэн асуулт байна. Тэгээд би энийг сонссоны дараа ахиад тодруулаад асууя гэж бодож байна.

**Б.Пүрэвдорж:** 4 номер Тэлмүүн хариулъя.

**Б.Тэлмүүн:** Сангийн яамны Татварын бодлогын газрын дарга Тэлмүүн. Батсуурь гишүүний асуултад хариулъя. Энэ оноос эхлээд аж ахуйн нэгжийн орлогын албан татварын 40 хувь тухайн үйл ажиллагаа явуулсан аймагтаа хуваарилагдахаар тухайн аймгийн суурь орлогод бол хянагдаад явж байгаа. Аж ахуйн нэгжийн орлогын албан татварын төлөлт бол энэ эдийн засгийн нөхцөл байдалтай холбоотойгоор бол бас харилцан адилгүй байгаа. Энэ татварын онцлог нь өөрөө жилийн турш жигд төлөгддөггүй. Томоохон компаниудын хувьд бол жилд хоёр удаа тайлан гаргадаг. Улсын хэмжээнд зөвхөн аймгууд биш ирээдүйн өв сан, улсын төсөв, бүх төрлийн орон нутгийн хөгжлийн сан, бүх аймгуудын хувьд бол бас ийм эрсдэлүүд бол явж байгаа. Тэгэхээр бид нар бол энийг яг нэгдсэн төсвийн төлөвлөлттэйгөө уялдуулаад оруулсан ийм байдалтай байгаа юм.

**Б.Пүрэвдорж:** Батсуурь гишүүн тодруулъя.

**Ж.Батсуурь:** Миний хэлж байгаа зүйлийг л зөрж хэлээд байна л даа. Би яг ингээд байна, өөрийн чинь хэлж байгаа зүйлийг хэлээд байгаа байхгүй юу. Тэгээд гарц нь юу юм бэ? Өөрсдөө бол оны хагасаар юм уу, оны сүүл рүү орчихно гэсэн. Ийм магадлал харагдахгүй байна. Харагдахгүй байгаа юм. Дээр нь нэр заагаагүй орлого мөн бусад уул уурхайтай холбоотой, энэ чинь хэл нээхгүй нь тодорхой байна шүү дээ. Гарахгүй нь тодорхой юм чинь, орохгүй нь тодорхой. Тийм болохоор нийт төсвийн чинь бараг 30, 40, цаашдаа бол 50 хувийнх нь орлого нь орон нутагт орохгүй болоод ирэхээр дахиж тодотгох юм уу, үгүй бол энэ тодотгол дээрээ анхаарах юм уу? Яг бодит нөхцөл байдал тодорхой байгаа юм чинь төсвийн дэмжлэгээ нэмэгдүүлэх ч гэдэг юм уу, энэ асуудлыг одоо шийдэх боломж байхгүй юу? Одоо бид хоёр биедээ хариулаад сууж байна. Хагас жил гэхэд, найман сар гэхэд, есөн сар гэхэд.

**Б.Пүрэвдорж:** Батсуурь гишүүнд нэмж минут өгье.

**Ж.Батсуурь:** Тэгэхээр бодит нөхцөл байдал ийм үүсэхээр дахин тодотгоно гэж ойлгохгүй, ямар урьдчилсан арга хэмжээ авч явах вэ, нэг дэх зүйл. Хоёрт гэвэл, энэ Хэмнэлтийн тухай хууль орж ирж байгаа нь сайшаалтай боловч нөхцөл байдал яг орон нутаг дунд шат, анхан шатнаас л асуудлууд гарч ирээд байна л даа. Би одоо энэ Сангийн яамныхан бөөн байгаа дээр нь хэлээд байгаа юм. Жишээлэх юм бол улсын төсвөөс их засварын асуудлыг шийдэхгүй гээд. Өчигдөр Хэмнэлтийн тухай хууль дээр бол энэ мэтчилэн маш олон асуудлууд орж ирж байхгүй. Тэгэхээр аймагт жишээлэх юм бол 20, 30, 40-өөд сургууль, цэцэрлэг байхад их засварт 700-хан сая төгрөг очиж байгаа байхгүй юу. Гэх мэтчилэн ингээд явах юм бол наанаа цаасан дээр хэмнэлтийн ч юм шиг, төсөв тодотгоод байгаа ч юм шиг мөртөө бодит нөхцөл байдалд чинь хүндрэл нь өөрөө дунд, анхан шатанд хагас жил хүрэхгүйгээр ахиад л тодотгох хэмжээнд хүрэх гээд байна шүү дээ. Тийм учраас энэ удаа тодотголын байдлаар төсвийн дэмжлэгээ нэмэгдүүлэх ийм асуудал байхгүй юу. Угаасаа хөрөнгө оруулалт яриагүй байна л даа би.

**Б.Пүрэвдорж:** Хэн хариулах вэ? Ганбат дарга хариулъя.

**Ж.Ганбат:** Батсуурь гишүүний асуултад хариулъя. Бид энэ тодотгол батлагдсаны дараа аймгууд дагаад орон нутаг тодотголоо хийнэ. Энэ тодотгол дээр нэг онцлог нь бид бол зардлыг 650-н хэдэн тэрбум төгрөг бууруулчихаад зөрүүлээд бид орон нутаг төвлөрлийг сааруулахтай холбоотой ажлын байр нэмэгдүүлэхтэй холбоотой иргэдийн орлого дээр дэмжлэг үзүүлж зориулалттай 300-н хэдэн тэрбум төгрөг буцаагаад тавьчихаж байгаа юм. Тэгээд зөрүүлээд 245 тэрбум төгрөгөөр орлого зарлагаа бууруулчихсан.

Засгийн газар бол энэ экспортоо нэмэгдүүлэх дээр бол анхаарч ажиллаж байгаа. Сүхбаатар аймагтай холбоотой танайд байдаг уул уурхайн компаниудын экспортыг нэмэгдүүлэхийг бид нар анхаарч байна. Тэрэнтэй холбоотой бид тодотгол дээр бол яг ний нуугүй хэлэхэд орлогыг нь бол бууруулж оруулж ирж чадаагүй. Бид бол эхний гурван сарын байдлаар төсвийн орлого бол 97, 98 хувийн биелэлттэй явж байгаа. Энэнтэй уялдуулаад.

**Б.Пүрэвдорж:** Ганбат даргад цагийг нь хангалттай өгчих. Тэгээд нэг мөсөн хариулчих.

**Ж.Ганбат:** Тэгэхээр бид нар болж өгвөл тэр орлогыг нь оруулахын төлөө л Засгийн газар бол ингэж л хичээж ажиллаж байгаа. Экспортоо нэмэгдүүлэх, хил гаалийн хаалттай байгаа боомтуудыг нээлгэх асуудлаар Хятадын талтай Гадаад яамаараа дамжуулаад шат шатандаа бол уулзалтуудыг хийж байна. Эхнээсээ боомтууд Шивээхүрэн бол энэ 4 сарын 28-нд бол Хятадын тал цаанаасаа ирээд Хятадад байгаа манай Элчин сайд Хөх хот яг өнөөдрийн байдлаар тэнд ажиллаж байна. Дараа нь бид нар Бичигтийг нээнэ. Ийм байдлаар Хятад талдаа асуудлыг тавиад ажиллаж байгаа. Энэ хүрээндээ бол бид төсвийн орлогыг бол ер нь аль болох л бид нар төлөвлөсөн хэмжээндээ оруулахын төлөө бол ажиллана.

Энэ төсвийн тодотгол баталсны дараа бол аймгууд өөрсдөө тодотголоо хийнэ, бас яг энэ нэмэлтийн хуулийн дагуу аймгууд өөрсдөө төсвөө тодотгохдоо хэмнэлтийн зарчмаараа бол нэн шаардлагатай зардлуудаа багасгах байдлаар ингэж бас хэмнэлтийн тодотголыг хийнэ гэдэг ийм чиглэлийг бол энэ тодотгол баталсаны дараа Засгийн газраас бол тогтоолоор юм уу, эсвэл албан бичиг байдлаар бол чиглэл хүргүүлж ингэж ажиллах юм. Яг одоогоор бол бид яг танай орлого бид эхний гурван сарын байдлаар би түрүүнд хэлсэн төсвийн орлого бол нэгдсэн төсвөөр бол 97, 98 хувийн биелэлттэй байгаа. Энийг л бид нар алдахгүй, дахиж энэ орлогоо батлагсан хэмжээнд оруулахын төлөө л хичээж ажиллана. Тэгэхээр яг одоо бол танайд байгаа орлогыг бид 7 тэрбум төгрөгөөр бууруулна гэсэн бол үндэслэл саяын энэ тодотгол дээр бид орон нутаг дээр бол орлогуудыг нь бол зөвхөн АМНАТ-тай холбоотой нүүрс тээвэртэй холбоотой л орлогыг бууруулсан. Өөр орлого дээр бид нар бууруулалтыг нь тооцож орж ирээгүй.

**Б.Пүрэвдорж:** Би хэдэн асуулт асуугаадахъя. Одоо яг энэ төсвийн тодотгол өргөн барьсантай холбоотойгоор Засгийн газрын гадаад өр, дотоод өр, тэгээд бусад өр байна шүү дээ. Баталгаа энэ тэртэй холбоотойгоор. Засгийн газрын өр яг хэд болоод байгаа вэ? Одоо энэ төсвийн тодотгол дээр өргөн барьснаар бол LRT-гийн баталгаа энэ Засгийн газрын өр дотор ороод бүртгэгдээд явж байгаа юу, эсвэл Монгол Ардын Намын бүлэг хэлэлцэх асуудлыг татсантай холбоотойгоор эндээс хасагдаж батлагдах уу гэдэг нь ийм хоёр юм асууя.

**Б.Одонтуяа:** Сангийн яамны Санхүүгийн бодлогын газрын Өрийн удирдлагын хэлтсийн дарга Одонтуяа. 2021 оны жилийн эцсийн байдлаар Засгийн газрын нийт өр 26 их наяд 900 тэрбум төгрөгтэй тэнцэж байна. Үүнээс болбол дотоод өр 9 ойролцоогоор ерэн тав орчим хувийг болбол гадаад өр эзэлж байгаа. 2022 оны тодотголыг дагуулаад хоёр төрлийн Засгийн газрын баталгаа гаргахаар шийдвэрийн төслийг оруулсан. Үүнд бол LRT буюу тулгуурт гүүрэн байгууламж хөнгөн галт тэргийн төслийн зөвхөн нэгдүгээр үе шатны 926 сая төсөвт өртөгийн 55 хувь буюу 510 сая долларт Засгийн газрын баталгаа гаргах, мөн Тавантолгой цахилгаан станцын 808 сая төсөвт өртөг бүхий төслийн өөрийнх нь 70 хувийн буюу 565 сая ам.долларт баталгаа гаргуулах Их Хурлын тогтоолын төсөл рүү орсон байгаа. Энэхүү хоёр дүн нь өөрөө GDP-гийн ойролцоогоор 7 орчим хувийг эзэлж байгаа. Ингэснээр 2022 оны хүлээгдэж буй гүйцэтгэлээр Засгийн газрын өрийн тухай төсвийн тусгай шаардлагын гүйцэтгэл ойролцоогоор 60.7 болохоор хүлээгдэж байгаа.

**Б.Пүрэвдорж:** Би төсөв өргөн барьсантай холбоотойгоор 33 их наяд 967 мөн үү?

**Б.Одонтуяа:** Мөн.

**Б.Пүрэвдорж:** Тэгэхээр энэ нэгхэн жилийн дотор 7 их наяд төгрөгөөр Засгийн газрын өр ингээд, зөвхөн дээрээс нь үнэт цаасан дээр бараг 2 их наядаар өсчихсөн байна. Энэ ямар үнэт цаасны өр вэ? Тэрийг тодруулъя, дотоод өр дээр.

**Б.Одонтуяа:** Засгийн газрын үнэт цаасны хувьд төсвийн алдагдлыг санхүүжүүлэх эх үүсвэрүүд бол Засгийн газрын үнэт цаасыг их наяд орчим төгрөгийн үнэт цаас гаргахаар шугамны доод талд төсөвлөж орж ирсэн байгаа.

**Б.Пүрэвдорж:** Баярлалаа. Гишүүд асуулт асууж, хариулт авлаа. Үг хэлэх гишүүн байна уу?

Би хэдэн үг хэлчихье. Манай хүмүүс бас гишүүдийн асуусан асуулт, мөн хэлсэн үгтэй холбоотойгоор протоколд бас дүгнэлтэд оруулахыг хүсэж байна. Монгол Улсын өр 2021 оны эцсээр нийтдээ 33.2 тэрбум ам.доллар болж нэг хүнд ногдох өр нийтдээ 30 сая төгрөг болж байна. Энэ оны эцсийн байдлаар. Гэтэл он гарангуут дөрвөн сарын дотор дахиад 32 сая төгрөг болж ингэж нэмэгдэж байна. Он гараад бүтээн байгуулалтын ажил нэг их яваагүй мөртөө ингээд хоёр сая төгрөгөөр монголчууд өртэй болж эхэлж байна. Тэгэхээр энэ бол цаашдаа бүтээн байгуулалтын ажлыг хийхгүй мөртөө илүү том том төсөл рүү хөрөнгө оруулалт татах маягаар хүмүүсийн анхаарлыг сарниулах маягаар өнөөдрийн бодит эдийн засгийг сайжруулах арга хэмжээг ерөөсөө авахгүй байна гэж харж байна.

Энэ хугацаанд 17 сая төгрөгийн өр тавих хүртлээ ийм их хэмжээний өрөнд орох хугацаанд Дарханы замыг тавиагүй байгаад, 200-хан километр зам тавиагүй байгаад л харамсаад байгаа юм л даа. Тэгээд үүнийхээ хажуугаар том том хөрөнгө оруулалтуудыг оруулж ирж ингэж ярьж, LRT гэхэд жишээ нь, би та нарт жишээ ярьж өгье. Ер нь бол LRT 2.7 тэрбум долларын нийт төсөвт өртөгтэй. Энэ чинь эхлээд 500 сая доллар дээр 19 аравны хэдэн километр зам дээр нь баталгаа гаргаад эхэлчих юм бол энэ чинь бүх төсөл нь бүгдээрээ явж дуусах байхгүй юу. Тийм учраас эхнээсээ анхааралтай байх ёстой гэж бид үзэж байгаа.

Ер нь бол энэ төмөр зам болон бусад LRT-гийн энэ асуудал дээр хамгийн гол нь төмөр зам гэхэд шороо овоолсноос нь, дээрээс нь LRT хийлээ гэхэд тэр гүрэн байгууламжаас нь л хамаг хөрөнгө мөнгийг нь хулгайлдаг л ийм л тогтолцоотой явдаг. Тэгээд энэ гүүр бас суурийнх нь өртөг нь маш их өндөр. 175 сая доллароор баригдана гэж байгаа юм. Тэрний дээд талын ганцхан төмөр замаар нь бодоход би нэг тоо бодлоо л доо. Энэ зөвхөн төмөр замд нь 42 сая доллар зарцуулна гэж байгаа юм. Тэгэхээр нийтдээ дөрвөн төмөр зам, хоёр урсгалтай байлаа гэхэд тэрэн дээр тооцоо хийхэд нийтдээ 6 сая долларын л рейс төмөр орж байгаа байхгүй юу. Тэрний ажлын хөлс нь бараг 38 сая доллар. Өнөөдрийн байдлаар бол 1 тонн рейс төмөр 1100 доллар байгаа л даа. 1 километрт 130 тонн рейс төмөр ордог. Тэрийгээ 1100 доллароор бодоод үзэхээр, тэгээд тэрийгээ 20 километрт бодож үзээд хоёр хос зам гэж үзэхэд бол 6 сая долларын л рейс төмөр орж байгаа байхгүй юу. Гэтэл энэ дээр 42 сая доллар гээд биччихсэн. Дохиолд 32 сая доллар бараг. Зүгээр дурын тоогоо биччихсэн ийм л юм, энэ дээр бид нар Монгол Улсыг өр тавих гээд явж байна шүү дээ.

Энэний үндсэн өртөг дээр бол 560 доллар гаргана гэж байгаа юм. Тэгээд инженерийн угсралтын өмнөх зардал гээд 70 сая доллар, даатгалд баталгаанд магадашгүй байдлын зардалд 75 сая доллар. Тэртээ тэргүй энэ юунаасаа ашигтай байж байж, энэ өндөр хүүтэй байгаа юм. Тэрнээсээ 35 сая доллар зээлийн хүү төлнө. Энэ дээр ерөөсөө зүгээр дурын тоо биччихсэн байна. Энэ бол зүгээр хулгайн төсөв болсон байна. Тэгээд их, бага дээрээ л яриад л байх шиг байгаа юм. Ийм замбараагүй өртөгтэй. Одоо жишээ нь хамгийн тодорхой орц бол рейс төмөр байгаа шүү дээ. Рейс төмрийн үнэ ажлын хөлстэйгөө нийлэхэд л рейс төмөр 6 сая доллар байхад тэрийг бүхэл бүтэн 43 сая доллар болгоод л ингээд биччихсэн. Ингэж болохгүй ээ, бид нар.

Засгийн газрын өр бол бидний хойч үедээ тавьж байгаа өр. Тийм учраас бид нар хойч үедээ ийм замбараагүй байдлаар асуудалд хандаж болохгүй ээ. Бидний өнөөдрийн байгаа Их Хурал, Засгийн газар, тэгээд өнөөдөр энэ асуудлыг оруулж ирж байгаа Хотын захиргааг бол хойч үе маань бас хараана. Тийм учраас Сангийн яамныхан яг энэ дээр бас тодорхой тооцоонуудыг бодох хэрэгтэй. Зүгээр л ингээд дураараа орж ирсэн ийм тооцоолол дээр бид нар баталгаа гаргаад ингээд явж болохгүй. LRT одоо баригдлаа гэхэд нисэх дээр машинаа тавьчихаад наашаа орж ирээд энэ дотроо баахан алхах юм гэнэ. Нэг газар буучхаад л. Тэгж явдаг Улаанбаатарын хүн байхгүй шүү дээ. Бүгдээрээ машинтай орж ирээд л энэ тэрүүгээр холих сонирхолтой байгаа юм. Машиныг нь бууруулж байж л хамгийн гол нь энэ хотын түгжрэл арилна шүү дээ. LRT байгууллаа гээд ямар сайн юм гээд Монголын ард түмэн бүгдээрээ тэр приусээ зарчихгүй шүү дээ.

Тийм учраас энэ маш их хөрөнгөөр, 2.7 тэрбум доллароор бол шинэ хот, дагуул хот байгуулах, тэндээ хүмүүсийн амьдралыг шийдсэн, нийгмийн асуудлыг шийдсэн хөрөнгө оруулалтуудыг хийх боломжтой гэж би харж байгаа. Энд мэдээж нэг тийм тоо яриад л, хоорондоо Монгол Ардын Намын гишүүд маргалдаад байх шиг байна лээ. Дотор нь байгаа тэр гэдэс дотрыг нь бүгдийг нь дүгнэлт хийх, аудит оруулах ийм зүйлүүдийг та бүхэн хийгээрэй. Тэгж байж энэ асуудлаа оруулаарай гэж хэлье.

Мэдээж энэ LRT-гийн асуудал шийдэгдлээ гэхэд гадаад өрийн баталгаа, Засгийн газрын бусад өр буюу баталгаа нэмэгдэнэ. Тэр тохиолдолд бас дахиад л энэ төсвийн тодотгол хийгдэнэ биз дээ? Тусдаа хийгдэх юм уу? Одоо бид нар энийг батлуулж авчхаад л явах гэж байна шүү дээ. Өөрөөр хэлбэл Засгийн газрын өрийн баталгаа өнгөрсөн жилийн эцсээр 867 тэрбум байсан бол энэ бидний батлах гэж байгаагаар бол 4 их наяд болоод өөрчлөгдөж байгаа юм. Би бол Тавантолгойн цахилгаан станцыг бол дэмжинэ. Мэдээж энэ дээр бол том бүтээн байгуулалт бид нарын тусгаар тогтнолын баталгаа бол тодорхой хэмжээгээр энэ эрчим хүчний асуудал байх ёстой. Энэ LRT-гийн асуудал бол хотын түгжрэлийг эцэс болгочихно гэсэн тийм баталгаа байхгүй шүү гэдгийг хэлье.

Асуулт тавьж, хариулт дууслаа.

Монгол Улсын 2022 оны төсвийн тухай хуульд өөрчлөлт оруулах тухай, Нийгмийн даатгалын сангийн 2022 оны төсвийн тухай хуульд өөрчлөлт оруулах тухай, Ирээдүйн өв сангийн 2022 оны төсвийн тухай хуульд өөрчлөлт өөрчлөлт оруулах тухай хуулийн төслүүдийн хоёр дахь хэлэлцүүлгийг хийсэн талаар Төсвийн зарлагын хяналтын дэд хорооноос гаргах санал, дүгнэлтийг Улсын Их Хурлын гишүүн Пүрэвдорж Төсвийн байнгын хуралдаанд танилцуулна. Төсвийн хоёр дахь хэлэлцүүлгийг хийх хэлэлцэж дууслаа.

Би нэг хэлэлцэх асуудалд нэг юм оруулах гэж байгаад мартчихаж. Би та бүхэнд танилцуулж байна. Тэгээд би энд нэг тогтоолын төслийг санаачлаад оруулж ирж байгаа. Та бүхэнд энэ хувийг нь танилцуулсан.

Манай Дэд хороонд энэ тогтоолын төслийг санаачлаад тэрийгээ дээд талын үндсэн Төсвийн байнгын хороогоороо хэлэлцүүлж байж батлуулах юм байна, дэгээрээ. Тэгэхээр энэ тогтоолын төсөл дээр ямар утга учиртай юм бэ гэхээр нийгмийн даатгалын сангийн чөлөөт үлдэгдлийг 2016 оноос хойш төрийн сан дээр байршуулдаг. Тэндээсээ 4 хувийн хүү төлдөг гэдэг боловч харамсалтай нь хуулгаараа бол тийм юм байхгүй. Тийм биз Ариунзаяа? Жишээ нь Төрийн нарийн бичгийн дарга та хоёр байж байна. Яг энэ нийгмийн даатгалын чөлөөт үлдэгдэл бол төрийн сан дээр байгаа. Төрийн сан дээр 4 хувийн хүү өгдөг гэдэг боловч хуулгаараа тийм юм байхгүй. Ерөөсөө та нарын хооронд тийм хуулга байхгүй. Тийм учраас энэ энэ асуудлыг нэг талд нь шийдэх ёстой.

Ер нь бол дэлхийн жишгээр бол манай Ганбаатар гишүүн сайн мэдэж байгаа байх. Ер нь тэтгэврийн сан бол хамгийн том, том компаниудын хувьцааг авах замаар, Засгийн газрын бонд, банкнуудын үнэт цаасыг авах замаар өөрийнхөө хөрөнгийг арвижуулдаг. Гэтэл 2016 оноос хойш Капитал банк, Чингис хаан банк зэрэг эрсдэл бүхий банкнуудад хадгалснаас болж зарим хөрөнгө алдагдсан гэж үзээд төрийн сан дээр байршуулах шийдвэрийг гаргаад, энэ дээрээ ямарваа нэгэн хөрөнгө арвижуулах талаар ерөөсөө ажил хийхгүй байна. Ариунзаяа сайдын хувьд бол Нийгмийн хамгааллын сайд хийхдээ нийгмийн даатгалын сангийн хөрөнгийг арвижуулаагүй гэдэг ийм нэр зүүж хоцрох гээд байгаа учраас энэ тогтоолын төслийг өргөн барьж байгаа. Тэгэхээр энэ тогтоолын төслөөр бол нийгмийн даатгалын чөлөөт үдэгдэл бол ойролцоогоор хуулиар бол 290 ерэн тэрбум байх ёстой. Энэ 290 тэрбум төгрөгийг хамгийн баталгаатай буюу төрийн банкаар дамжуулаад ч юм уу, аль эсвэл төрийн сангаар Монголбанкны үнэт цаасыг авч болдог бол, ийм эрх зүйн зохицуулалт байгаа бол төрийн сангаар дамжуулаад Монголбанкны үнэт цаасыг өнөөдрийн байдлаар 9 хувийн хүүтэй байна. 9 хувиар авч, энэ 290 тэрбум гэж бодоход нэг ойролцоогоор 40 орчим тэрбумаар жилдээ арвижуулах хамгийн баталгаатай ийм газар хадгалах ийм боломж байгаа.

Ингэснээр ирээдүйд хүмүүс өөрийнхөө төлсөн нийгмийн даатгалынхаа шимтгэлийг баталгаатай авна гэдэг тийм итгэл үнэмшилтэйгээр, бидний хөрөнгийг хамгийн баталгаатай тэр үнэт цаасанд байршуулж байгаа гэдэг итгэл үнэмшилтэйгээр хүмүүс нийгмийн даатгалын шимтгэлээ төлөх юм. Тийм учраас энэ тогтоолын төслийг ямар ч байсан цөмөөрөө үзэл санааны хувьд дэмжээд, тэгээд Байнгын хороогоор хэлэлцүүлэхээр оруулах саналтай байна.

Та бүхэн энэ дээр саналаа хэлнэ үү? Саналтай гишүүн байна уу? Тэгвэл дэмжих үү? Гараа өргөөд л явчихъя. Булгантуяа гишүүнд микрофон өгье.

**Х.Булгантуяа:** Нийгмийн даатгалын сангийн чөлөөт үлдэгдэл өмнө нь 150 орчим төгрөгийг бид нар төрийн сан дээр аваад үлдсэн нь хувийн хэвшлээр арилжааны банкан дээр байдаг. Нийгмийн даатгалын үндэсний зөвлөл миний ойлгосноор банктай гэрээ байгуулаад 2016 онд байх аа, тэтгэврийн зээлийг бууруулахад бас ашиглаж байсан. Бид нар танайд чөлөөт үлдэгдлээ байршуулна, та бүхэн тэтгэврийн зээлийн хүүг нь багасга гээд. Одоо бол чөлөөт үлдэгдлийг төрийн сан дээр авч байгаа байх. Энэ дээр Хөдөлмөр, нийгмийн хамгааллын яам, Сангийн яам ямар байр суурьтай байгаа юм бэ? Энэ тогтоолын төсөл дээр. Бид нар танай тэтгэврийн систем дээр томоохон гажуудал үүсгэчихээр тийм юм байхгүй байх гэж бодож байна. Үндэсний зөвлөлийн мэдээллийг төдийлөн сайн ил тод авч чадахгүй байгаа болохоор сайн мэдэхгүй байгаад байна.

**Б.Пүрэвдорж:** Ариунзаяа сайд хариулъя, 2 дугаар микрофон.

**А.Ариунзаяа:** Нийгмийн даатгалын хуулийнхаа дагуу 11 дүгээр зүйл дээр нь хуримтлалын сангийн хөрөнгийг хэрхэн яаж арвижуулах вэ гэдгийг заагаад өгсөн байдаг. Үүнийг хуримтлалын сангийн хөрөнгийг Засгийн газрын бонд болон Монголбанкнаас гаргасан үнэт цаас худалдан авах, эсвэл арилжааны банканд байршуулах замаар нэмэгдүүлж болно гэсэн ийм гуравхан л хувилбар хуулиар тогтоогоод өгчихсөн байдаг.

Одоог хүртэл 2017, 18, 19 онд бол Сангийн сайд, Хөдөлмөр, нийгмийн хамгааллын сайд, Нийгмийн даатгалын үндэсний зөвлөл, Монголбанкны ерөнхийлөгч нар хамтарсан шийдвэрүүдийг гаргаж арилжааны банкнуудад байршуулж байсан. 2018 оноос хойш Засгийн газар бол шинээр бонд гаргаагүй. Ийм учраас бонд худалдаж авах боломж нь бол угаасаа байхгүй. Монголбанк болохоор Монголбанкны үнэт цаасыг авъя гэхээр хууль эрх зүйн хувьд хэд хэдэн хязгаарлалттай байгаа учраас боломжгүй гэдэг хариуг удаа дараа өгч байсан учраас арилжааны банканд байршуулах л сонголт байсан. Би сайд болсноос хойш хоёр жилийг үдэж байна. Хоёр жилийн хугацаанд Сангийн яам, Монголбанк руу арилжааны банканд байршуулах дээд хэмжээг тогтоох албан тоотуудыг Нийгмийн даатгалын үндэсний зөвлөлөөс, Нийгмийн даатгалаас болбол явуулдаг байсан.

Энэ жилийн хувьд 280 тэрбум төгрөгийг бас арилжааны банканд байршуулах боломжтой байна гэдэг ийм зөвшөөрлийг олгооч гэдэг хүсэлтийг явуулсан. Үүн дотор бол Монголбанк бол угаасаа хууль эрх зүйн хувьд бонд худалдаж авах боломжгүй, үнэт цаас гаргах боломжгүй, ийм учраас арилжааны банкандаа байх нь зүйтэй гэдэг ийм хариултыг өгдөг. Сангийн яамны хувьд бол арилжааны банкнуудад байршуулсан нь одоог хүртэл эрсдэлийг бий болгосон, ийм учраас төрийн сан дээр байршуулсан нь зүйтэй гэдэг ийм саналыг ирүүлдэг. Төрийн сан дээр байршуулах гэдэг сонголт болбид нарт хуулиараа олгогдоогүй учраас яг төрийн сан дээр бүхлээр нь бид нар байршуулахгүй. Булгантуяа гишүүн сая хэллээ. 160 орчим тэрбум төгрөг бол төрийн сан дээр байршсан байгаа.

Бодлогын хувьд бид Нийгмийн даатгалын багц хуулийг одоо оруулж ирж байгаа. Нийгмийн даатгалын багц хууль дээр саяын хуулиар олгогдсон байгаа гуравхан хэлбэрээсээ гадна нэгдүгээрт, төрийн санг оруулж ирж байгаа, хоёрдугаарт, хөрөнгийн зах зээлийн бас боломжуудыг оруулж ирж байгаа. Ийм учраас нэг мөсөн хуулийн энэ шинэчлэлтэйгээ уялдуулаад чөлөөт үлдэгдлийг арвижуулах тогтолцоог нь сайжруул гэдэг ийм л бодлого явж байгаа Засгийн газрын хувьд.

**Б.Пүрэвдорж:** Ганбат дарга хариулчих.

**Ж.Ганбат:** Булгантуяа гишүүний асуултад хариулъя. Сангийн яам бол энэ нийгмийн даатгалын сангийн өр, нийгмийн даатгуулагчдын энэ мөнгийг бол эрсдэлд битгий оруулаач гэдэг ийм л шаардлагатай байгаа. Бид өмнө нь бол эрсдэлд оруулаад энэн дээр асуудал үүсэж байсан хэд хэдэн тохиолдлууд бол байгаа. Ийм учраас бид эрсдэлд оруулах, эрсдэлээс хамгаалах зорилгоороо төрийн сан дээрээ байршуулаач, бид бол тодорхой хэмжээ, хүүг нь өгье л гэдэг юм хэлж байгаа. Бас хэт нөгөө талдаа яг өнөөдрийн нөхцөл байдалд бол арвижуулах орлого олох, хүүгийн орлого олох гэдэг энэ нэрийн дор хэт хүүгийн санал болгосон, арилжааны банкнууд мэдээж хүүгийн санал болгоно. Нөгөө талд болох эрсдэлд орох ийм магадлал өндөр байгаа учраас бид бол энэ дээр төрийн сан дээрээ байрлуулаач гэдэг л ийм л шаардлага тавьдаг. Энэ дээр бол яг өнөөдрийн байгаа арилжааны банкнуудын эрсдэлийг нь өөрсдөө зөв тооцоод, ил тод нээлттэй энийгээ хийгээд энэ эрсдэлээсээ л хамгаалж чадах юм бол тэр арилжааны банканд байршуулах нь нээлттэй.

**Б.Пүрэвдорж:** Булгантай гишүүн.

**Х.Булгантуяа:** Саяын Ариунзаяа сайдын тайлбараар Нийгмийн даатгалын тухай хууль дээр бол нийгмийн даатгалын сангийн чөлөөлөлт үлдэгдлийг Засгийн газрын үнэт цаас авах эсхүл арилжааны банканд байршуулах байдлаар, эсхүл төрийн санд гэсэн ерөөсөө гурван сонголт байгаа юм байна тийм ээ? Засгийн газрын бонд дээр харин тийм. Тэгэхээр Монголбанкны юу байхав дээ, тэр чинь хууль, эрх зүйн хувьд нэгдүгээрт боломжтой юм уу?

Хоёрдугаарт, Монголбанкны үнэт цаасыг чинь банкнууд л л авдаг биз дээ, хуулиараа бас? Тэгэхээр банкаар дамжуулж авна гэж орж байгаа юм уу? Тэгэхээр яг энэ бол болно, болохгүй, та нар хууль зүйн хувьд гэдгийг л тодорхой сайн хэлээч л гээд байгаа байхгүй юу. Дэд хороо тогтоол гаргасан чинь та нарын хуультай ч байдаг юм уу, өөр юмтай зөрчилдсөн байх вэ дээ гэдгийг. Тойруулаад яриад байхаар.

**Б.Пүрэвдорж:** Ариунзаяа сайд.

**А.Ариунзаяа:** Булгантуяа гишүүний асуултад тодруулга хэлье. Төв банкны үнэт цаас худалдан авах арилжаанд оролцуулахыг бид хүсэлтээ Монголбанканд явуулсан. Монголбанк болохоор манай хууль тогтоомж хууль, эрх зүйн хувьд хэд хэдэн хязгаарлалттай тулгараад байна. Ийм учраас боломжгүй гэдэг асуудлыг Монголбанк хийсэн байгаа. Тэрнээс биш манай нийгмийн даатгалын өөрийнх нь хууль тогтоомжийн хувьд бол Монголбанк, Засгийн газар, тэгээд арилжааны банк гэсэн ийм л гурван сонголтын хувилбар байгаа юм.

**Б.Пүрэвдорж:** Би тодорхой асуучихъя даа. Ариунзаяа сайдын микрофоныг нээлттэй байлгачихъя. Монголбанкны үнэт цаасыг худалдаж авч болох юм байна?

**А.Ариунзаяа:** Манай хуулиар бол болно.

**Б.Пүрэвдорж:** Арилжааны банканд байршуулж болох юм байна?

**А.Ариунзаяа:** Болно.

**Б.Пүрэвдорж:** Тэгэхээр энэ мөнгө чинь жишээ нь яг би бүр тодорхой хэлье. Төрийн банк руу очоод, Төрийн банкнаасаа шууд арилжааны шимтгэл нь 0.5 хувиас ээхгүйгээр Монголбанкны үнэт цаасыг худалдан авах ийм л зорилготой байхгүй юу. Тэгэхээр энэ танай бүх хуулийг бүгдийг нь хангаж байна гэсэн үг.

**А.Ариунзаяа:** Аль нэг банкаар дамжуулж Монголбанкны үнэт цаасыг худалдан авах эрх нь бол байхгүй шүү дээ. Аль нэг банкаар дамжуулах гэсэн тийм зохицуулалт байхгүй байхгүй юу.

**Б.Пүрэвдорж:** Банкан дээр байршуулах хэрэгтэй юм байгаа биз дээ?

**А.Ариунзаяа:** Банкан дээр байршуулах хэрэгтэй.

**Б.Пүрэвдорж:** Тийм, тэгээд үнэт цаасаа худалдан авах хэрэгтэй юм байгаа биз дээ. Сангийн яам Санжаадорж байр сууриа илэрхийлье.

**М.Санжаадорж:** Сангийн яамны Төсвийн бодлого, төлөвлөлтийн газрын дарга Санжаадорж. Байнгын хорооны даргын асуултад хариулъя. Яах вэ, хуультай нийцүүлэхийн тулд ингэж байгаа юм, хуримтлалын сангийн хөрөнгийг саяын гурван эх үүсвэрээр байршуулах, худалдан авах замаар нэмэгдүүлж болно гэж байгаа юм. Болно гэдэг агуулгаар. Төрийн сан дээр одоо бол нийгмийн даатгалын сангийн мөнгө тодорхой хэмжээнд байршиж байгаа. Нийгмийн даатгалын харьяа байгууллагууд маань өөрсдөө бол төсвийн байгууллага. Тэгэхээр үйл ажиллагааны зардал болон шууд гарах ёстой яаралтай энэ зардлууд маань бол төрийн сан дээрээ бас л ингээд байршаад явж байгаа шүү гэдгийг залруулах гэсэн юм.

**Б.Пүрэвдорж:** Батжаргал гишүүн асуулт асууя.

**Ж.Батжаргал:** Мэдээж чөлөөт үлдэгдлийг үр өгөөжийг нэмэгдүүлэх талаар л юм бодох ёстой л доо бид. Энэ талаасаа байх ёстой юм. Гэхдээ бид ер нь энэ нийгмийн даатгалынхаа чиглэлийн асуудлыг цогцоор нь эрх зүйн шинэ шинэтгэл хийх гээд яваад байна. Үүн дээрээ их тодорхой оруулах ёстой гэж би бол ойлгоод байдаг. Одоо бидний үндсэндээ бичилт хийчхээд яваад байгаа наад үлдэгдлээ мөнгөжүүлэх тухай асуудлыг хийж явах ёстой. Ингэхээр чөлөөт үлдэгдэл бүр нэмэгдэх ёстой, ойлгомжтой. Тэгэхээр энэ чөлөөт үлдэгдлийг ер нь ямархуу байдлаар бид үр өгөөжийг нь дээшлүүлэх вэ гэдэг юм бол энэ Нийгмийн даатгалын багц хууль тогтоомжийн шинэчлэлийн хүрээнд нэг тодорхой асуудал болж гарч ирэх ёстой гэж ингэж ойлгоод байгаа. Тийм учраас энэ хүрээндээ харин та бүхэн судалгаа юмнуудаа нэлээн нарийсгаж их тодорхой оруулж ирэх ёстой байх гэж ингэж ойлгож байна.

Энэ мэдээж, би Байнгын хорооноос юм уу, Их Хурлаас юм уу шийдвэр гаргах гэж санаачилсан хүн байж байна. Ойлгомжтой, тэр холбогдох газраа асуудлаа оруулаад л, тэгээд хуралдаанаар асуудал яаж шийдэгдэв гэдэг. Энэ бол зүгээр үндсэндээ одоо байж байгаа чөлөөт үлдэгдлээ үр өгөөж нь дээшлүүлэх хүрээний түр зуурын авч хэрэгжүүлэх арга хэмжээний ерөнхий чиглэл маягтай юм л болох гэж байна шүү дээ. Ер нь бол цаашид хуулиар албан ёсоор баталгаажуулах ёстой. Энэ үлдэгдлийг бид нэмэгдүүлэх ёстой гэж ингэж ойлгоод байгаа юм. Мөнгөжүүлэх ёстой энийг.

**Б.Пүрэвдорж:** Батжаргал гишүүнд баярлалаа. Ганбаатар гишүүн.

**С.Ганбаатар:** Төсвийн зарлагын дэд хорооны дарга сая маш чухал асуудлыг хөндөж тавьж байгаа юм л даа. Би саналаа зүгээр дэмжиж хэлэх гээд байгаа зүйл нь юу вэ гэвэл өнөөдөр 20 жил ажилласан боловсролын салбарын ажилтан жил болгон нийгмийн даатгалд 20 хувиа өгөөд байхад 20 жилийн дараа дундаж тооцоогоор 22.7 сая төгрөг дунджаар нэрийн дансанд нь байх ёстой. Одоо энэ байхгүй. Эрүүл мэндийн салбарын ажилтнууд энэнээс илүү тоо гардаг, 24 сая төгрөг гардаг. Хувийн хэвшилд ажиллаж байгаа хүмүүс бол ер нь дунджаар энэ хавьцаа. 20-30 сая төгрөгийн нэрийн дансанд нь, хорин жил ажиллачихсан, яг өөрийнхөө ажилласан хүч хөдөлмөр, ямар ч татварын мөнгө биш. Өөрийнхөө ажилласан хүч хөдөлмөрөөр яг cash-аар нь ингээд ирээдүйг минь баталгаажуулаарай гээд өгсөн мөнгийг нь улс үрээд идээд уугаад найрлачихсан.

Өнөөдөр тэр дунджаар 23 сая төгрөгийн тэр 20 жил ажилласан хүний ирээдүйгээ өвчин зовлон тусвал, санхүүгийн эрх чөлөөтэй байх, хөдөлмөрийн чадвараа алдвал санхүүгийн эрх чөлөөтэй байх тэр боломжийг нь төр аваад хадгалаад тэгээд л өөдөөс нь зүгээр нэг хууль ярьдаг, хуцаад байлгүй наадах чинь байгаа л гэдэг. Тэгээд байгаа ч юм уу, үгүй ч юм уу. Байхгүй л дээ. Тэгэхээр энэ мөнгийг баталгаажуулаад тэр дотор яг байгаа тохиолдолд өсөхгүй бол дансан дотроо тэр 20 сая төгрөг байж байхдаа 30-40 хувь нь жил болгон хулгайлагдана гэдэг бол том гэмт хэрэг юм байгаа юм. Энийг л яриад тэгээд асуугаад байгаа юм. Тэгээд би ч одоо олон жил дуугараад сүүлдээ жоохон цөхрөөд, сүүлдээ бүр улс маань өөрөө төр маань авч үрж идэж уучхаад дараад нь би бараг төрөөс мөнгө өгч байгаа юм шүү маягийн юм ярих гээд байдаг байхгүй юу. Ингээд мэдлэгийн, мэдээллийн зөрүүний ялгаа. Ерөөсөө “мэдлэггүй дор боол, хуульгүй дор хулгай” гэдэг чинь л Монголд нүүрлэчихсэн. Тэгээд би асуулт асуухгүй ээ. Энэ олон жил асууж байгаа юм. Энэ зовлонтой юм явж явж сүүлд нь ер нь олон, олон иргэний дайн чинь ер нь тэгээд л хүмүүсийн яг өөрийнх нь карманаас өгсөн мөнгийг нь төр хулгайлснаас болж л баахан том том юм үүсдэг. Энэ асуудлыг бас одоо энэ тогтоолын төсөл дээр бол Пүрэвдорж гишүүний энэ санаачилгаар орж ирж байгаа энэ дээр бол тодорхой байна. Энийг дэмжиж, энэ мөнгөний талаар хүү хаая гэх яг ард түмний төлөөлөл болж байгаа Их Хурлын гишүүдийн үндсэн ажил гэж ойлгож байна. Тэгээд би дэмжиж байгаагаа илэрхийлж байгаа юм.

**Б.Пүрэвдорж:** Баярлалаа. Энэ тогтоолын ач холбогдол бол маш өндөр юм. Өөрөөр хэлбэл, нэгдүгээрт нийгмийн даатгалын сангаа арвижуулна, хоёрдугаарт, энийг одоо би бүр тодорхой хэлье гэж бодож байна. Төрийн банкаар дамжуулаад л шууд орох, өөрөөр хэлбэл дунд нь ямарваа нэгэн өөр зарцуулалтгүйгээр Монголбанкны үнэт цаасыг худалдаж авах л ийм зориулалттай байх юм. Буцаад энэ Төрийн банкандаа бас үр ашигтай. Яагаад гэвэл Монголбанкны үнэт цаасыг худалдаж авсан энэ хөрөнгө нь буцаад Монголбанканд заавал байлгах нөөцийг бас суллаж өгдөг. Ингэснээрээ буцаад бас өөрийнхөө хөрөнгөө арвижуулах ийм хөрөнгө, Төрийн банк ашигтай ажиллах ийм боломжийг бас гаргаж өгөх юм байгаа юм. Тэгэхээр энэ тогтоолын төслийг цөмөөрөө санал хураагаад дэмжих эсэхээ шийдээд, тэгээд Байнгын хороо руу оруулъя. Байнгын хороон дээр тогтоол хэлбэрээр гарах уу, аль эсвэл Төсвийн байнгын хорооноос гарах тогтоол дотор нэг заалт болж орох уу гэдгээрээ тэндээ ярилцаад шийдчихье.

Тийм учраас энэ Улсын Их Хурлын тогтоолыг би уншиж танилцуулъя.

2022 оны … дугаар сарын … дугаар өдөр, дугаар … Улаанбаатар хот

Авах арга хэмжээний тухай

Монгол Улсын Их Хурлын тухай хуулийн 5 дугаар зүйлийн 5.1-д коронавируст халдварын цар тахлын урьдчилан сэргийлэх, тэмцэх, нийгэм эдийн засагт үзүүлэх сөрөг нөлөөллийг бууруулах тухай хуулийн 6 дугаар зүйлийн 6.1, 6.2 дугаар заалтыг үндэс үндэслэн Монгол Улсын Их Хурлаас Тогтоох нь:

1.Дэлхий нийтийг хамарсан коронавирусийн цар тахалтай холбоотойгоор Монгол Улсын эрүүл мэндийн салбар, нийгэм, эдийн засгийг сэргээх, төсөв сангийн эх үүсвэрийг зохистой удирдах зорилтын хүрээнд нийгмийн даатгалын сангийн чөлөөт үлдэгдлийг харилцагч банкаар нь дамжуулан үйл ажиллагааны шимтгэлийг 0.5 хувиас ихгүй байхаар гэрээний үндсэн дээр Төв банкны үнэт цаасанд байршуулах арга хэмжээ авч ажиллахыг Сангийн яам /Б.Жавхлан/, Хөдөлмөр, нийгмийн хамгааллын яам /А.Ариунзаяа/-д тус тусад даалгасугай.

2.Нийгмийн даатгалын сангийн чөлөөт үлдэгдлийг Төв банкны үнэт цаасанд байршуулсан тохиолдолд уг эх үүсвэрийг заавал байлгах, нөөцөд тооцохгүй байхыг Монголбанк /Б.Лхагвасүрэн/-д үүрэг болгосугай.

3.Энэ тогтоолын хэрэгжилтэд хяналт тавьж ажиллахыг Монгол Улсын Их Хурлын Эдийн засгийн байнгын хорооны дарга /Ж.Ганбаатар/-д, энэ тогтоолын биелэлтийн явцыг 2023 оны хаврын чуулганы хугацаанд багтаан Улсын Их Хуралд танилцуулахыг Монгол Улсын Засгийн газар /Л.Оюун-Эрдэнэ/-т тус тус даалгасугай.

Энэ тогтоолыг батлагдсан өдрөөс нь эхлэн дагаж мөрдсүгэй.

Ийм тогтоолыг уншиж танилцуулж байна. Тэгэхээр Төсвийн байнгын хороон дээрээ ярилцаад энэ тогтоол хэрбэрээр гарах уу, төсвийн тодотгол баталсантай холбогдуулаад тогтоол гарна. Тэр тогтоол дотор оруулах уу гэдгээ Төсвийн байнгын хорооны хурлаар хэлэлцье.

Гишүүд энэ тогтоолыг дэмжиж байгаа гишүүд гараар өгнө үү. Булгантуяа эсэргүүцэж байгаа юм уу. 6-5.

Төсвийн зарлагын хяналтын дэд хорооны хуралдаанаар хэлэлцэх асуудал дууссан тул хуралдааныг хаасныг мэдэгдье. Гишүүдэд баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ                                                 Б.БАТГЭРЭЛ